text: Lose: Nye studiepladser styrker Syddanmark 
  06 april 2018 kl. 13.08
  Regeringen har besluttet at oprette 250 nye studiepladser i medicin over hele landet. Heraf går 50 af dem til Esbjerg. Det er Stephanie Lose glad for. 
  
  Fra 2022 får Esbjerg 50 nye lægestuderende til byen.
  Regeringen har nemlig besluttet at oprette 250 nye studiepladser i medicin landet over, og 50 af dem havner hos Syddansk Universitet i Esbjerg. Syddansk Universitet får i alt tildelt 55 af pladserne. 
  De 50 medicinstuderende skal tage deres bachelor på Syddansk Universitet i Odense og kan så fra 2022 begynde på deres kandidatuddannelse i Esbjerg.
  Vi har i dag en stor mangel på læger i hele Danmark og især i yderområderne. Derfor er Stephanie Lose, der er Regionrådsformand i Syddanmark (V), glad for regeringens beslutning om at oprette nye studiepladser.
  Stephanie Lose, Regionrådsformand, Syddanmark, Venstre : "Jeg håber, at det kommer til at styrke rekrutteringen af læger til hele det sydjyske område. "
  - Forhåbentligt kommer den ny uddannelse til at gavne dem, vi i sidste ende er her for, nemlig patienterne. Og jeg håber, at det kommer til at styrke rekrutteringen af læger til hele det sydjyske område, siger Regionrådsformanden og tilføjer. 
  - Vi ved af erfaringer fra lægeuddannelsen i Aalborg, at der er en ret stor tendens til, at folk bliver boende i det område, hvor de uddanner sig, siger hun. 
  De første lægestuderende begyndte på Aalborg Universitet i 2010. Og succesraten er overbevisende - cirka 80 procent af de udklækkede læger bliver i regionen. 
  Syddansk Universitet øger antallet af medicinstuderende fra 288 til 343 fra sommeren 2019.
  
  
  